b'\n_START_ARTICLE_\nTs\xc3\xb6liaakia\n_START_PARAGRAPH_\nTs\xc3\xb6liaakia ehk gluteenenteropaatia (ka gluteenitalumatus, mittetroopiline spruu) on p\xc3\xa4riliku soodumusega krooniline haigus, mis avaldub nisu, rukist, otra ja kaera sisaldavate toitude s\xc3\xb6\xc3\xb6misel. Haiguse tekitavad teraviljades leiduvad valgud: nisus gluteen, odras hordeiin, rukkis sekaliin ja kaeras aveniin, mis ts\xc3\xb6liaakiahaigetel p\xc3\xb5hjustavad peensoole limaskesta hattude taandarengut kuni nende kaoni. Kahjustunud peensoole limaskestas ei imendu enam vajalikud toitained, mille tulemusena tekib toitainete vaegus. Ts\xc3\xb6liaakia ainus ravi on nisu-, rukki-, odra- ja kaeravaba dieet.\n_START_SECTION_\nAjalugu\n_START_PARAGRAPH_\nEsimesed andmed ts\xc3\xb6liaakia kohta p\xc3\xa4rinevad I sajandist, mil Vana Kreeka arst Aretaeus uuris alatoitumise ja k\xc3\xb5hulahtisuse p\xc3\xb5hjuseid. Ta leidis, et haigus avaldub tihedamini suvel ning selle vallandab mingi krooniline haigus ja k\xc3\xbclma vee joomine. Sellel ajal soovitati nimetatud seisundi raviks puhkust ja paastu. Haiguse nimi tuli s\xc3\xb5nast koiliakos, mis t\xc3\xa4hendab kreeka keeles alak\xc3\xb5htu aga ka kogu seedeelundkonda._NEWLINE_Ts\xc3\xb6liaakia olemus selgus aga alles ligikaudu 1700 aastat p\xc3\xa4rast esmast kirjeldust, aastatel 1944\xe2\x80\x931945, Teise maailmas\xc3\xb5ja ajal. Nimelt m\xc3\xa4rkas Hollandi lastearst Willem Karel Dicke Hollandi n\xc3\xa4ljah\xc3\xa4da ajal, et p\xc3\xa4rast saia defitsiitseks muutumist v\xc3\xa4henes ka ts\xc3\xb6liaakia esinemissagedus. Kui aga sai oli j\xc3\xa4lle saadaval, j\xc3\xa4id ts\xc3\xb6liaakiast paranenud lapsed uuesti haigeks ning ka uued ts\xc3\xb6liaakiajuhud sagenesid m\xc3\xa4rgatavalt. See viiski Dicke m\xc3\xb5ttele, et ts\xc3\xb6liaakiat v\xc3\xb5ivad vallandada teraviljad._NEWLINE_Edasistel aastatel tehtud teadusuuringutega t\xc3\xb5estati, et ts\xc3\xb6liaakiahaigetele on k\xc3\xb5ige kahjulikuma toimega nisu, kuid haigust v\xc3\xb5ivad p\xc3\xb5hjustada ka rukis, oder ja kaer. Muu toit, sealhulgas teised teraviljad \xe2\x80\x93 riis, tatar, hirss ja mais \xe2\x80\x93 ts\xc3\xb6liaakiahaigetel vaevusi ei vallandanud ega p\xc3\xb5hjustanud peensoolekahjustust.\n_START_SECTION_\nDiagnoos ja ravi\n_START_PARAGRAPH_\nTs\xc3\xb6liaakiat diagnoositakse patsiendi kaebuste ja anamneesi p\xc3\xb5hjal, kust v\xc3\xb5ib selguda p\xc3\xa4rilik soodumus. Seej\xc3\xa4rel v\xc3\xb5etakse vereproov, kus m\xc3\xa4\xc3\xa4ratakse ts\xc3\xb6liaakiale iseloomulikud antikehad. T\xc3\xa4ielikuks diagnoosiks tuleb teha peensoole biopsia, mille k\xc3\xa4igus v\xc3\xb5etakse peensoole limaskestalt proovit\xc3\xbckk ning kui selle uurimisel ilmneb limaskesta kahjustus, v\xc3\xb5ib ts\xc3\xb6liaakia diagnoosi kinnitada._NEWLINE_Ravi ainsaks v\xc3\xb5imaluseks on\xc2\xa0range gluteenivaba dieet, mille puhul\xc2\xa0toidust k\xc3\xb5rvaldatakse\xc2\xa0k\xc3\xb5ik gluteeni sisaldavad\xc2\xa0nisu-,\xc2\xa0odra-,\xc2\xa0rukki- ja\xc2\xa0kaerajahutooted. Ts\xc3\xb6liaakiahaige ei tohi s\xc3\xbc\xc3\xbca toiduaineid nagu leib, sai, koogid, tordid, k\xc3\xbcpsised, pirukad, vahvlid, manna, kama, m\xc3\xbcsli, kaerahelbed, makaronid, nuudlid, pelmeenid, frikadellid, keeduvorst, viinerid, sardellid, verivorst, valmis salatikastmed, kama\xc5\xa1okolaad, batoonikesed, viljakohv, kali, \xc3\xb5lu ja k\xc3\xb5ik muu toit, mis sisaldab keelatud teraviljajahu._NEWLINE_Lubatud on\xc2\xa0riis, tatar, hirss, mais, soja, liha, kala, kana, aedviljad, juurviljad, puuviljad, marjad, kompotid, mahlad, moosid, muna, juust, kohupiim, koor, v\xc3\xb5i, keefir, kakao, tee, oakohv, mesi, vahvlita j\xc3\xa4\xc3\xa4tis ja k\xc3\xb5ik muu, mis ei sisalda keelatud teraviljajahu. Toiduainete t\xc3\xb6\xc3\xb6stuses toodetakse ka spetsiaalseid gluteenivabu toiduaineid (leib, sai, k\xc3\xbcpsised, jahud jne) ning keelatud teraviljade valgu saab asendada kartulist, riisist, maisist, sojast v\xc3\xb5i ubadest valmistatud jahuga._NEWLINE_Siiski peab olema ettevaatlik "peidetud" gluteeni osas, sest seda kasutatakse sageli lisaainena maiustustes, valmistoitudes (nagu purgisuppides, salatikastmetes, kalapulkades, keeduvorstis) ning ka ravimites ja vitamiinides. V\xc3\xb5imalik on ka looduslikult gluteenivabadest teraviljadest (tatar, riis, hirss, mais) valmistatud jahude saastumine gluteeni sisaldavate teraviljadega, kui veskites kasutatakse terade jahvatamiseks \xc3\xbchte ja sama tootmisliini._NEWLINE_Gluteenivabal dieedil olles s\xc3\xbcmptomid taanduvad ja soole normaalne limaskest taastub \xc3\xbche aasta jooksul. Dieet aga peab j\xc3\xa4tkuma terve elu jooksul, sest dieedi rikkumisel tulevad tagasi haigusn\xc3\xa4hud ja peensoole limaskest kahjustub taas, mis omakorda v\xc3\xb5ib soodustada pahaloomulise kasvaja teket.'